GFPT ส่งออกไก่เติบโตเด่น-ต้นทุนยังต่ำแนะซื้อเป้าหมาย 22 บาท
GFPT ส่งออกไก่เติบโตเด่น ต้นทุนยังต่ำแนะซื้อเป้าหมาย 22 บาท
13 ก.ย. 2560

บล.เมย์แบงก์ กิมเอ็ง ระบุในบทวิเคราะห์วันนี้(13 ก.ย.) ว่า บริษัท จีเอฟพีที จำกัด (มหาชน) หรือ GFPT ปรับประมาณการกำไรปี 2560-2561 เพิ่มขึ้น 4% และ 3% ตามลำดับ สะท้อนถึงอัตรากำไรขั้นต้นสูงกว่าที่คาด เนื่องจากราคาไก่ส่งออกและราคาไก่ในประเทศเพิ่มขึ้น อีกทั้งต้นทุนวัตถุดิบอาหารสัตว์ คือ ข้าวโพด และ กากถั่วเหลือง ยังมีแนวโน้มทรงตัวในระดับต่ำในครึ่งหลังปีนี้จากการที่ผลผลิตยังสูง
ญี่ปุ่นซึ่งเป็นผู้นำเข้าไก่รายใหญ่ที่สุดในโลกหันมานำเข้าไก่จากไทยมากขึ้นหลังจากบราซิลซึ่งเป็นผู้ส่งออกไก่รายใหญ่ที่สุดในโลกและเป็นคู่แข่งหลักของไทย (ไทยเป็นผู้ส่งออกไก่อันดับ 4 ของโลก) ประสบปัญหาด้านความเชื่อมั่นในคุณภาพสินค้า โดย GFPT และ GFN มีการขยายกำลังการผลิตจาก 262,000 ตัว/วันในปี 2559 มาเป็น 285,000 ตัว/วันในปีนี้ และ 318,000 ตัว/วันในปี 2561 ขณะที่ McKey ขยายกำลังการผลิตไก่ปรุงสุกเพิ่มขึ้นเท่าตัวจาก 2,000-2,500 ตัน/เดือน เป็น 4,000-5,000 ตัน/เดือน โดยคาดจะเริ่มผลิตได้ในต้นปีหน้า 1,000 ตัน/เดือนและจะค่อยๆ เพิ่มขึ้นต่อไป
ราคาไก่ส่งออกในไตรมาส3/60 เพิ่มขึ้น 200-300 เหรียญฯ/ตันจากการที่ความต้องการซื้อเพิ่มมากขึ้น คาดปริมาณไก่ส่งออกเพิ่มขึ้นเนื่องจากเป็นไฮซีซั่น ราคาไก่ในประเทศทรงตัวในเกณฑ์ดีที่ระดับ 38-40 บาท/กิโลกรัม ขณะที่ต้นทุนวัตถุดิบอาหารสัตว์ลดลง โดยในเดือน ก.ค.-ส.ค. ราคาเฉลี่ยของข้าวโพดและกากถั่วเหลืองลดลง 6% เทียบช่วงเดียวกันของปีก่อน และ 17% เทียบช่วงเดียวกันของปีก่อน ตามลำดับ ประเมินกำไรสุทธิไตรมาส3/60 เป็นระดับสูงสุดของปีโดยเพิ่มขึ้นทั้ง เทียบไตรมาสก่อนหน้า และ เทียบช่วงเดียวกันของปีก่อน